Med sin placering langt fra havet, kan Mongoliet karakteriseres ved at have et kontinentalt klima. Det betyder varme somre og ekstremt kolde vintre.
I Gobiørkenen kan temperaturerne blive meget høje om sommeren, mens vintrene kan være bitre med temperaturer, der falder langt under frysepunktet. Det centrale og nordlige Mongoliet er hjemsted for store stepper og skovområder, med et mildere klima, men stadig med kolde vintre. Områderne ved Altai-bjergene i vesten er kendt for deres alpine klima.
Årstidernes placering- og varighed minder om det vi kender fra Europa.
Sommeren begynder i juni, og holder ved indtil slutningen af august. I steppeområderne ligger temperaturen omkring 20-25 grader, og i Gobi-ørkenen kan termometeret vise helt op omkring 40 grader. Efteråret kommer i starten af september, og er allerede overstået i slutningen af oktober, hvor temperaturerne nærmer sig frysepunktet. Den barske vinter varer fra november til februar, med temperaturer der når helt ned til 30 minusgrader. Med forårets komme i marts, tør den frosne steppe igen op, og det smukke land er i fuldt flor i løbet af maj.